Dolná komora českého parlamentu dnes hlasovala o vyslovení dôvery vláde Andreja Babiša. S lídrom hnutia ANO, ktorý je podozrivý z podvodov v kauze Čapí hnízdo žiadna zo strán nechce ísť do vlády.
Babiš preto zostavil menšinovú vládu z nominantov jeho strany. Prezident Miloš Zeman túto vládu vymenoval už 13. decembra minulého roka, dodnes fungovala bez dôvery parlamentu.
Hlasovanie o dôvere vláde začalo ešte minulý týždeň, bolo však prerušené pre rokovanie mandátového a imunitného výboru a poslanci dnes v rozprave pokračovali. Babišova vláda podľa očakávaní na prvý pokus nedostala dôveru Snemovne, bude musieť podať demisiu. Bude ale vládnuť ďalej až do vymenovania nového kabinetu.
Za kabinet hlasovalo všetkých 78 poslancov za hnutia ANO, proti bolo 117 poslancov ODS, Pirátov, SPD, KSČM, ČSSD, KDU-ČSL, TOP 09 a STAN. Zvyšných päť poslancov nebolo prítomných.
"Poslanecká snemovňa dôveru vláde nevyslovila," skonštatoval jeden z overovateľov, poslanec Kalousek.
Výsledok hlasovania o dôvere bol vopred istý. Podľa Andreja Babiša dá vláda zrejme už v stredu demisiu a bude sa čakať na to, čo urobí prezident.
Miloš Zeman minulý týždeň, pred prvým kolom voľby novej hlavy štátu, v Snemovni novinárom povedal, za akých okolností Babiš volá druhýkrát premiérom. "V okamihu, kedy príde a povie, že má minimálne 101 zaručených hlasov, tak ho druhýkrát menujem premiérom," uviedol doslova Zeman.
O deň neskôr spresnil, že to nebral ako hrozbu Babišovi, ale ako hrozbu ostatným stranám, že nechá Babiša vládnuť bez dôvery tak dlho, kým väčšinu nezoženie. Dal tak najavo, že keď bude zvolený prezidentom, je ochotný nechať vládnuť Babiša aj dlhšiu dobu v demisii.